રાજકોટની સાતમી વાનગી (અને આપણી પંદરમી) એટલે અહીં બનતો આઈસક્રીમ. વસતીના પ્રમાણમાં આઈસક્રીમ ખાવામાં રાજકોટ આખ્ખામાં દેશમાં નંબર વન છે. અહીંની પટેલ આઈસક્રીમ (ઝીરો ડીગ્રી) જેવી પેઢીએ તો હવે મુંબઈની કાંદિવલી અને મલાડ સહિત અનેક પરાંઓમાં ચેઈન સર્જી દીધી છે. રાજકોટનો આઈસક્રીમ ખાવામાં ભારે હોય છે. મલાઈદાર હોય છે અને બ્રાન્ડેડ આઈસક્રીમની સરખામણીમાં એ ક્યાંય વધુ સ્વાદિષ્ટ, અનેકગણો ગુણકારી છે. તેમાં હવાનું પ્રમાણ નહિવત્ હોય છે. (જે બ્રાન્ડેડમાં ક્યારેક ચાલીસથી પચાસ ટકા હોય છે!) અને એક વખત મોંમાં નાંખો કે તરત જ તમને ક્રીમ-મલાઈનો અહેસાસ થાય. શિયાળામાં અહીં આદુનો, ગરમ મસાલાનો આઈસક્રીમ પણ મળે અને ચોમાસાના પ્રારંભે રાવણા જાંબુનો, તો ઉનાળામાં અસ્સલ કેરીનો!